**Ειδικές κατηγορίες δικαιούχων - Εξόφληση (20%) των γραμματίων Νομικής Βοήθειας 2019-2022**

Σχετικά με τις ειδικότερες περιπτώσεις συναδέλφων που για αντικειμενικούς λόγους δεν μπόρεσαν να υπαχθούν στην «Πρόσκληση συμμετοχής στη διαδικασία εξόφλησης (20%) των γραμματίων Νομικής Βοήθειας 2019-2022» και προκειμένου να καταστεί εφικτή η εξόφλησή τους, ενημερώνουμε σε συνεννόηση με το ΤΑΧΔΙΚ για τις ειδικότερες διαδικασίες που πρέπει κατά περίπτωση να ακολουθηθούν:

**1) Δικαιούχος που πριν από την έναρξη εφαρμογής του άρθρου 25 του Ν. 5095/2024 είχε εκδώσει με δική του πρωτοβουλία έγχαρτα τιμολόγια για το υπολειπόμενο 20%:**

Ακολουθεί κανονικά την προβλεπόμενη διαδικασία μέσω του ΟΠΣ (Portal) της Ολομέλειας (<https://www.dsa.gr/print/287318>), με τις εξής διαφοροποιήσεις:
**α)** Αντί επισύναψης pdf αρχείου ηλεκτρονικού τιμολογίου, επισυνάπτει σχετική ηλεκτρονική υπεύθυνη δήλωση (εκδιδόμενη μέσω <https://www.gov.gr/ipiresies/polites-kai-kathemerinoteta/psephiaka-eggrapha-gov-gr/ekdose-upeuthunes-deloses>) απευθυνόμενη προς το ΤΑΧΔΙΚ, στην οποία θα αναγράφεται το εξής:
*«Είχα εκδώσει, πριν από την έναρξη της διαδικασίας εφαρμογής του άρθρου 25 του Ν. 5095/2024, έγχαρτο τιμολόγιο για το υπολειπόμενο 20% της αξίας του σχετικού ειδικού γραμματίου Νομικής Βοήθειας 2019-2022 το οποίο είχα υπαγάγει στην ειδική διαδικασία του άρθρου 69 του Ν. 5016/2023. Το τιμολόγιο αυτό έχω ήδη αποστείλει (ή θα αποστείλω εντός 15 ημερών) ταχυδρομικώς στο ΤΑΧΔΙΚ».*
**β)**Αντί καταχώρησης του 15ψήφιου Μοναδικού Αριθμού Καταχώρησης (ΜΑΡΚ) παραστατικού στο myDATA, καταχωρεί στο σχετικό πεδίο 15 μηδενικά: 000000000000000.

**2) Δικαιούχος που δεν ασκεί πλέον δικηγορία (διακοπή εργασιών, συνταξιοδότηση, παραίτηση) και είχε εκδώσει τιμολόγια μόνο για το 80% της αξίας των γραμματίων:**

Αποστέλλει σχετικό email στο retired.lawyers@olomeleia.gr, επισυνάπτοντας σχετική βεβαίωση (διακοπής εργασιών ΔΟΥ / βεβαίωση σύνταξης e-ΕΦΚΑ / άλλη σχετική βεβαίωση κατά περίπτωση) και δηλώνοντας -ως απλό κείμενο- μέσα στο email το εξής:
*«Μετά τη συμμετοχή μου στις διαδικασίες εφαρμογής του άρθρου 69 του Ν. 5016/2023 για την καταβολή του 80% της αξίας των ειδικών γραμματίων Νομικής Βοήθειας 2019-2022, για τα οποία είχα εκδώσει τιμολόγια μόνο για αυτό το ποσό, διέκοψα τις εργασίες μου / συνταξιοδοτήθηκα / παραιτήθηκα / κλπ, οπότε δεν μπορώ πλέον να εκδώσω τιμολόγια για υπολειπόμενο 20%.»*

**3) Δικαιούχος που έχει πραγματοποιήσει μεταβολή καθεστώτος από ατομική δικηγορία σε δικηγορική εταιρεία (και αντίστροφα):**

Αποστέλλει τα σχετικά ηλεκτρονικά τιμολόγια, τα οποία εκδίδει με το νέο καθεστώς (νέο ΑΦΜ) για το υπολειπόμενο 20% της αξίας των γραμματίων στο nomvo-04@taxdik.gr, δηλώνοντας -ως απλό κείμενο- μέσα στο email το εξής:
*«Μετά τη συμμετοχή μου στις διαδικασίες εφαρμογής του άρθρου 69 του Ν. 5016/2023 για την καταβολή του 80% της αξίας των ειδικών γραμματίων Νομικής Βοήθειας 2019-2022, έχω πραγματοποιήσει μεταβολή καθεστώτος από ατομική δικηγορία (ΑΦΜ: …………………..) σε δικηγορική εταιρεία (ΑΦΜ ……………………….) / έχω πραγματοποιήσει μεταβολή καθεστώτος από δικηγορική εταιρεία (ΑΦΜ: …………………..) σε ατομική δικηγορία (ΑΦΜ ……………………….)».*

**4) Δικαιούχος ο οποίος είχε εκδώσει τιμολόγια στο 100% της αξίας του γραμματίων, αλλά είχε παραλείψει να τα καταχωρήσει μέσω του ΟΠΣ (Portal) της Ολομέλειας πριν από την έναρξη εφαρμογής του άρθρου 69 του Ν. 5016/2023 και τα καταχώρησε εκ των υστέρων, με αποτέλεσμα να αναγνωρίζονται εσφαλμένα από το σύστημα ως τιμολόγια για το 80% της αξίας των γραμματίων:**

Αποστέλλει σχετικό e-mail στο taxdik.documents@olomeleia.gr, επισυνάπτοντας σχετική ηλεκτρονική υπεύθυνη δήλωση (εκδιδόμενη μέσω <https://www.gov.gr/ipiresies/polites-kai-kathemerinoteta/psephiaka-eggrapha-gov-gr/ekdose-upeuthunes-deloses>) απευθυνόμενη προς το ΤΑΧΔΙΚ, στην οποία θα αναγράφεται το εξής:
*«Κατά τη συμμετοχή μου στις διαδικασίες εφαρμογής του άρθρου 69 του Ν. 5016/2023 για την καταβολή του 80% της αξίας των ειδικών γραμματίων Νομικής Βοήθειας 2019-2022, είχα εκδώσει τα υπ’ αρ. ………, ………, ……… τιμολόγια πριν από την έναρξη εφαρμογής του νόμου αυτού (στο 100% της αξίας των αντίστοιχων γραμματίων), αλλά τα καταχώρησα εκ των υστέρων στο ΟΠΣ (Portal) της Ολομέλειας».*

                                                                                                                              \*\*\*

Υπενθυμίζεται ότι σε όλες τις περιπτώσεις που ο ενδιαφερόμενος δεν είναι πλέον δικαιούχος στον τραπεζικό λογαριασμό στον οποίο είχε γίνει η καταβολή του 80% της αξίας των σχετικών γραμματίων, **πριν να προχωρήσει στις ανωτέρω διαδικασίες** αποστέλλει e-mail στοinfonv@taxdik.gr, με τίτλο **«Άρθρο 25 Ν. 5095/2024 - Καταβολή 20% - Αλλαγή IBAN»**, επισυνάπτοντας τα εξής δύο δικαιολογητικά:
**α)** Ηλεκτρονική υπεύθυνη δήλωση (εκδιδόμενη μέσω <https://www.gov.gr/ipiresies/polites-kai-kathemerinoteta/psephiaka-eggrapha-gov-gr/ekdose-upeuthunes-deloses>) απευθυνόμενη προς το ΤΑΧΔΙΚ, στην οποία θα αναγράφεται το εξής:
*«Δεν είμαι πλέον δικαιούχος στον τραπεζικό λογαριασμό στον οποίο μου είχε καταβληθεί το 80% της αξίας των ειδικών γραμματίων Νομικής Βοήθειας 2019-2022 τα οποία είχα υπαγάγει στην ειδική διαδικασία του άρθρου 69 του Ν. 5016/2023 και για το λόγο αυτό ζητώ το υπολειπόμενο 20% των γραμματίων αυτών, στο πλαίσιο της ειδικής διαδικασίας του άρθρου 25 του Ν. 5095/2024, να μου καταβληθεί στον τραπεζικό λογαριασμό (IBAN): ……………………………………........................ της τράπεζας …………………».*
**β) Τραπεζικό έγγραφο από το οποίο να προκύπτει το νέο IBAN** (π.χ. απλή φωτοτυπία της πρώτης σελίδας βιβλιαρίου τράπεζας ή απεικόνιση μέσω λογαριασμού ηλεκτρονικής τραπεζικής ή άλλο σχετικό έγγραφο).

                                                                                                                              \*\*\*

**Σημείωση**
Οι συνάδελφοι οι οποίοι είχαν υπαχθεί στη διαδικασία του άρθρου 69 του Ν. 5016/2023 για την καταβολή του 80% της αξίας των ειδικών γραμματίων Νομικής Βοήθειας 2019-2022, αλλά παρέλειψαν να ακολουθήσουν τη διαδικασία του άρθρου 25 του Ν. 5095/2024 για την είσπραξη του υπολειπόμενου 20% των γραμματίων αυτών, παρακαλούνται να το πράξουν το συντομότερο δυνατό.